**Ann Russell Miller** (født 30. oktober 1928 i San Francisco i USA, død 5. juni 2021) var en *socialite* fra San Francisco som gav opp all sin rikdom og ble karmelittnonne, kjent som søster **Mary Joseph of the Trinity**.

Biografi
--------

Mary Ann Russell var datter av Donald J. Russell, som var president for jernbaneselskapet Southern Pacific Railroad. Hun var enebarn.

Hun giftet seg med Richard Miller da hun var nitten eller tyve år gammel. Richard arbeidet hos Pacific Gas and Electric Company, og ble med tiden selskapets visepresident. Hun fikk i alt ti barn, og hun ble en prominent *socialite* i San Francisco, som satt i 22 organisasjoners styrer, og donerte penger til en rekke prosjekter og gode formål. Ifølge en lengre artikkel i *San Francisco Chronicle* i 2005 var hun venner med Loretta Young, Nancy Reagan og Phyllis Diller. Richard døde i 1984.

Tre år etter Richards død bekjentgjorde hun at hun aktet å gå i kloster, og i 1989 gav hun bort alt hun eide for så å tre inn i nonneordenen Sisters of Our Lady of Mount Carmel som holdt til i Des Plaines i Illinois. Da hun fylte 61 hadde hun arrangert et stort avskjedsselskap der hun erklært at *«de første to tredjedeler av mitt liv var viet til verden. Den siste vil bli viet til min sjel»* (*The first two thirds my life were devoted to the world. The last third will be devoted to my soul.*) Hun forble i klosteret resten av sitt liv, og så bare sjeldent sin familie. Mark Miller, en av hennes sønner, sa: *«Hun var en heller uvanlig nonne. Hun var ikke god til å synge. Hun kom til stadighet for sent til sine oppgaver i klosteret. Hun kastet pinner til fellesskapets hunder, noe som ikke var tillatt. Og, hun var min mor»*.

Søster Mary Joseph of the Trinity døde 5. juni 2021, i en alder av 92 år. Hun ble begravd ved klosteret i Illinois, og familien hadde en privat begravelse for henne.

Referanser
----------

1. 1 2 3 4 5  Lara, Adair (27. mars 2005). «From high society to a higher calling / The San Francisco socialite had it all -- 10 children, friends, wealth -- but she traded it in for life in a convent.». *SFGATE* **(engelsk)**. Besøkt 9. juni 2021.
2. 1 2 3 4  O'Donnell, Maureen (8. juni 2021). «Sr. Mary Joseph of the Trinity, socialite who became ‘kind of an unusual nun,’ dead at 91». *Chicago Sun-Times* **(engelsk)**. Besøkt 9. juni 2021.
3. ↑  «Socialite Gives Up Wealth, Family to Become a Nun : Convents: Ann Russell Miller of San Francisco leads a cloistered life, after 10 children and years of celebrity and philanthropy. By all accounts, she is happy.». *Los Angeles Times* **(engelsk)**. 29. oktober 1994. Besøkt 9. juni 2021.
4. 1 2 3  «The US socialite who gave it all up to become a Carmelite nun». *BBC News* **(engelsk)**. 8. juni 2021.
5. ↑  «Onetime SF Socialite Ann Miller, Who Left the City to Become a Nun 30 Years Ago, Dies at 92». *SFist - San Francisco News, Restaurants, Events, & Sports* **(engelsk)**. 8. juni 2021. Arkivert fra originalen 9. juni 2021. Besøkt 9. juni 2021.
6. ↑  «The US Socialite Who Gave Up Her Wealth, Left Her Family To Become A Nun». *NDTV.com*. Besøkt 9. juni 2021.
7. ↑  «Onetime SF Socialite Ann Miller». *sfist.com*. Arkivert fra originalen 9. juni 2021. Besøkt 8. juni 2021.